## Zakon o privatizacijskim investicijskim fondovima

### NN 109/1997 (20.10.1997.), Zakon o privatizacijskim investicijskim fondovima

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PRIVATIZACIJSKIM INVESTICIJSKIM FONDOVIMA**

Proglašavam Zakon o privatizacijskim investicijskim fondovima, koji
je donio Zastupnički dom Sabora Republike Hrvatske na sjednici 3. listopada
1997.

Broj: 081-97-1614/1
Zagreb, 10. listopada 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O PRIVATIZACIJSKIM INVESTICIJSKIM FONDOVIMA**

Članak 1.

Ovim Zakonom uređuje se osnivanje i djelovanje privatizacijskih investicijskih
fondova kao fondova posebne vrste te njihova pretvorba u zatvorene fondove
uređena Zakonom o investicijskim fondovima ("Narodne novine", br. 107/95.).

*Značenje izraza*

Članak 2.

U smislu ovoga Zakona pojedini izrazi imaju sljedeća značenja:

a) kuponska privatizacija je prijenos dionica bez naplate, odnosno postupak
dodjele dionica bez naplate, u skladu s odredbama Zakona o privatizaciji
("Narodne novine", br. 21/96.),

b) privatizacijski kupon je kupon koji se u skladu sa člankom 27. Zakona
o privatizaciji daje osobama, prema tom Zakonu, bez naplate,

c) privatizacijske dionice su dionice koje se prema odredbama Zakona
o privatizaciji dodjeljuju u postupku dodjele dionica bez naplate,

d) privatizacijski bodovi su izraz protuvrijednosti prava privatizacijskih
kupona prema pravilima koje donosi ministar privatizacije (u daljnjem tekstu:
ministar).

*Pojam Fonda*

Članak 3.

(1) Privatizacijski investicijski fond (u daljnjem tekstu: Fond) je
dioničko društvo što ga, uz odobrenje Komisije za vrijednosne papire Republike
Hrvatske (u daljnjem tekstu: Komisija), osniva i njime upravlja društvo
za upravljanje fondovima (u daljnjem tekstu: Društvo), isključivo javnim
prikupljanjem privatizacijskih kupona i njihovom zamjenom za privatizacijske
dionice u kuponskoj privatizaciji, te koje ulaže te dionice sa ciljem da
se što je prije moguće, a najkasnije do isteka roka najduljeg trajanja
Fonda struktura njegove imovine uskladi s odredbama Zakona o investicijskim
fondovima.

(2) U pitanjima koja nisu uređena ovim Zakonom, na Fondove se na odgovarajući
način primjenjuju odredbe Zakona o investicijskim fondovima koje se odnose
na zatvoreni fond.

*Osnivanje i početak djelovanja Fonda*

Članak 4.

(1) Društvo može osnovati samo jedan Fond i upravljati samo jednim Fondom.
Ne može osnovati Fond niti njime upravljati Društvo koje sa drugim Društvom
stoji u odnosu kao povezano društvo u smislu odredbe članka 473. Zakona
o trgovačkim društvima ("Narodne novine", br. 111/93.), ako je drugo Društvo
Ministarstvu privatizacije (u daljnjem tekstu: Ministarstvo) već podnijelo
zahtjev za sudjelovanje u kuponskoj privatizaciji ili već upravlja Fondom.

(2) Društvo osniva Fond na sljedeći način:

- Društvo usvaja prospekt za prikupljanje privatizacijskih kupona, osniva
jamstveni polog i Ministarstvu podnosi zahtjev za sudjelovanje u kuponskoj
privatizaciji,

- kada dobije dozvolu za sudjelovanje u kuponskoj privatizaciji, Društvo
objavljuje prospekt, prikuplja privatizacijske kupone upisom i uplatom
dionica Fonda, te u postupku kuponske privatizacije mijenja te kupone za
privatizacijske dionice,

- nakon što je uspješno okončalo prikupljanje privatizacijskih kupona
i njihovu zamjenu za privatizacijske dionice, Društvo procjenjuje ukupnu
vrijednost prikupljenih privatizacijskih dionica, usvaja statut Fonda,
bira upravu i nadzorni odbor Fonda, raspoređuje dionice Fonda, sastavlja
izvješće o osnivanju te Komisiji podnosi zahtjev za odobravanje osnivanja
Fonda i upravljanja Fondom,

- ako je Društvu odobreno osnivanje Fonda i upravljanje Fondom, Društvo
objavljuje statut i izvješće o osnivanju te podnosi prijavu za upis Fonda
u sudski registar.

(3) Nakon upisa Fonda u sudski registar, Društvo uvrštava dionice Fonda
na burzu ili uređeno javno tržište i nakon toga Fond može početi djelovati,
odnosno Društvo može raspolagati prikupljenim privatizacijskim dionicama.

(4) Društvo upravlja Fondom u skladu sa Zakonom o investicijskim fondovima
ako ovim Zakonom nije drukčije određeno.

*Dozvola za sudjelovanje u kuponskoj privatizaciji*

Članak 5.

(1) Ministar će Društvu izdati dozvolu za sudjelovanje u kuponskoj privatizaciji,
ako Društvo ispunjava sljedeće uvjete:

- Društvo ne smije neposredno ili posredno biti u većinskom sudjelovanju
Republike Hrvatske,

- Prije podnošenja zahtjeva za sudjelovanje u kuponskoj privatizaciji
Društvo mora na temelju posebnog ugovora s bankom na poseban račun uplatiti
jamstveni polog za upravljanje Fondom, u iznosu od najmanje 12.500.000,00
(dvanaestmilijunapetstotisuća) kuna,

- Društvo mora podnijeti zahtjev i prospekt propisanog sadržaja i sa
propisanim prilozima.

(2) Dozvolom za sudjelovanje u kuponskoj privatizaciji istodobno se
odobrava prospekt u smislu članka 3. stavka 2. i članka 4. stavka 3. Zakona
o investicijskim fondovima.

(3) Društvo ne smije nuditi preuzimanje privatizacijskih kupona niti
bilo kakvo rukovanje njima, ne smije ni na koji način prikupljati privatizacijske
kupone i ne smije se predstavljati kao društvo ovlašteno za sudjelovanje
u kuponskoj privatizaciji, prije nego mu Ministarstvo izda dozvolu za sudjelovanje
u kuponskoj privatizaciji.

*Banka računa jamstvenog pologa*

Članak 6.

(1) Račun jamstvenog pologa Društvo obvezno otvara u banci koja ima
odobrenje za obavljanje poslova s inozemstvom.

(2) Ugovor s bankom o računu jamstvenog pologa mora sadržavati utvrđenje
da se otvara račun jamstvenog pologa za upravljanje privatizacijskim fondom.

(3) Banka je obvezna:

- Komisiji na njen zahtjev dati na uvid svu potrebnu dokumentaciju o
poslovanju računa jamstvenog pologa,

- po nalogu Komisije obustaviti isplate sa računa jamstvenog pologa.

(4) Račun jamstvenog pologa ne smije biti u banci koja neposredno ili
posredno drži dionice Društva, odnosno udjele u Društvu.

*Zahtjev i prilozi*

Članak 7.

(1) Zahtjev za sudjelovanje u kuponskoj privatizaciji mora sadržavati
podatke propisane člankom 40. stavkom 2. Zakona o investicijskim fondovima,
osim podataka o članovima uprave i nadzornog odbora Fonda.

(2) Zahtjevu iz stavka 1. ovoga članka Društvo je obvezno priložiti:

1. ugovor s bankom o računu jamstvenog pologa i dokaz o uplati jamstvenog
pologa

2. prospekt Fonda,

3. izvadak iz sudskog registra iz kojeg se vidi da Društvo ispunjava
uvjete glede temeljnog kapitala i odobrenja za poslovanje iz članka 18.
stavka 1. točke 1. Zakona o investicijskim fondovima, te

4. nacrt upisnice.

(3) Ministar može propisati i dodatne obvezne podatke i priloge.

*Prospekt*

Članak 8.

(1) Osim podataka propisanih Zakonom o investicijskim fondovima prospekt
Fonda obvezno sadrži i sljedeće:

- nacrt statuta, koji mora sadržavati sve što i budući statut, osim
odredbi o iznosu temeljnog kapitala i nominalnim iznosima dionica,

- postotak naknade iz članka 33. ovoga Zakona,

- iznos jamstvenog pologa i financijski plan raspolaganja sredstvima
jamstvenog pologa, koji mora uključivati troškove iskazane na godišnjem
nivou i to za prikupljanje kupona, reklamu, reviziju poslovnih knjiga,
održavanje registra dionica, troškove burzovnih transakcija, najam uredskog
prostora, trošak uvrštenja dionica na burzu, troškove dozvola, troškove
objavljivanja prospekta i periodičkih priopćenja, troškove članova uprave
i nadzornog odbora Fonda, te ostale troškove upravljanja fondom, osim naknade
Društvu,

- umjesto podataka navedenih u članku 196. stavku 1. točki 2., 3., 4.,
8., 9., 10. i 11. Zakona o trgovačkim društvima, prospekt obvezno sadrži
odgovarajuća objašnjenja o planu prikupljanja privatizacijskih dionica,
načinu procjene njihove vrijednosti, načinu usvajanja i objavljivanja statuta,
o načinu upisa, uplate i raspoređivanja dionica Fonda, te o prvom sazivanju
skupštine Fonda.

(2) Ministar privatizacije može propisati i dodatni obvezni sadržaj
prospekta.

*Upis i uplata dionica Fonda (prikupljanje kupona)*

Članak 9.

(1) Dionice Fonda mogu se uplatiti isključivo u privatizacijskim kuponima.

(2) Upis dionica Fonda ne smije započeti prije nego Društvo dobije dozvolu
za sudjelovanje u kuponskoj privatizaciji i objavi prospekt.

(3) Rok za upis dionica propisati će ministar u roku od 15 dana od dana
stupanja na snagu ovoga Zakona.

(4) Društvo ne smije prikupljati privatizacijske kupone ni na koji način
osim upisom i uplatom dionica Fonda.

(5) Upis i uplata dionica Fonda obavlja se tako da ulagatelj potpisuje
izjavu o upisu dionica (upisnicu) i predaje kupon.

(6) Pri osnivanju Fonda, Društvo ne može preuzeti i uplatiti dionice
Fonda.

Članak 10.

(1) Ulagatelj mora potpisati tri primjerka upisnice od kojih jedan pripada
ulagatelju. Upis dionica dopušten je i preko punomoćnika, ali isključivo
na temelju posebne punomoći koju je ovjerovio javni bilježnik i koja se
obvezno prilaže uz primjerke upisnica koji ostaju Društvu.

(2) Upisnica mora sadržavati:

- ime i prezime, adresu i jedinstveni matični broj građana ulagatelja
i punomoćnika,

- osnovne podatke o Društvu, objavljivanju prospekta i o Fondu,

- izjavu ulagatelja da uplaćuje dionce pod uvjetima određenim u prospektu,

- potvrdu da je ulagatelj predao kupon s određenim brojem privatizacijskih
bodova i time uplatio upisane dionice,

- potpis ulagatelja, odnosno punomoćnika,

- potpis ovlaštene osobe Društva ili institucije kod koje su dionice
upisane te pečat.

(3) Ministar može propisati i dodatni obvezni sadržaj upisnice.

Članak 11.

Društvo je obvezno Ministarstvu dostavljati podatke o tome koliko je
privatizacijskih kupona upisom i uplatom dionica prikupilo i s kolikim
brojem privatizacijskih bodova iz tih kupona Društvo raspolaže. Način,
sadržaj i rokove dostave tih podataka propisat će ministar u roku od 15
dana od dana stupanja na snagu ovoga Zakona.

*Završetak zamjene kupona za dionice*

Članak 12.

(1) Ministarstvo utvrđuje i objavljuje koliko privatizacijskih bodova
je prikupilo svako Društvo koje sudjeluje u kuponskoj privatizaciji.

(2) Društvo koje ne prikupi ukupno najmanje 100.000.000 (stomilijuna)
privatizacijskih bodova (u daljnjem tekstu: neuspješno društvo), ne može
osnovati Fond, bez obzira na broj i vrijednost privatizacijskih dionica
koje je prikupilo zamjenom kupona u postupku kuponske privatizacije.

(3) Po završetku postupka zamjene privatizacijskih kupona za privatizacijske
dionice, Ministarstvo će provesti dražbu radi preuzimanja upisnica i privatizacijskih
dionica koje su prikupila neuspješna društva.

(4) Na dražbi mogu sudjelovati Društva koja su prikupila dovoljan broj
bodova. Pravila dražbovanja propisat će ministar u roku od 60 dana od dana
stupanja na snagu ovoga Zakona.

(5) Upisnice i dionice pojedinog neuspješnog društva preuzima Društvo
koje na dražbi neuspješnom društvu ponudi najviši iznos naknade troškova
prikupljanja kupona i dionica. Ne može se preuzeti samo dio upisnica i
dionica.

(6) Ako nitko ne ponudi naknadu troškova, upisnice i dionice obvezno
preuzima Društvo koje je prikupilo najveći broj bodova, bez naknade neuspješnom
društvu.

(7) Za svako Društvo koje je prikupilo dovoljan broj bodova Ministarstvo
nakon završetka dražbe obvezno dostavlja Komisiji primjerak dozvole za
sudjelovanje u kuponskoj privatizaciji sa pripadajućim zahtjevom i svim
prilozima uz zahtjev, te potvrde o prikupljenim privatizacijskim bodovima
i o upisnicama i privatizacijskim dionicama preuzetim od neuspješnih društava.

*Procjena vrijednosti prikupljenih dionica*

Članak 13.

(1) U roku od 30 dana od završetka dražbe Društvo je obvezno procijeniti
ukupnu vrijednost svih prikupljenih dionica.

(2) Ukupna vrijednost prikupljenih dionica procjenjuje se po načelima
fer procjene u duhu Međunarodnih računovodstvenih standarda, uvažavajući
snižavanje omjera nominalne vrijednosti dionica i broja privatizacijskih
bodova za koji su zamijenjene, prema pravilima i mjerilima koje propisuje
Komisija.

*Temeljni kapital*

Članak 14.

(1) Iznos temeljnog kapitala Fonda je procijenjena ukupna vrijednost
svih prikupljenih dionica.

(2) Fond ne može promijeniti iznos temeljnog kapitala, osim na način
propisan u članku 42. stavku 2. Zakona o investicijskim fondovima i u članku
33. ovoga Zakona, sve dok se u sudski registar ne upiše da Fond nastavlja
djelovati kao zatvoreni fond u skladu s odredbama Zakona o investicijskim
fondovima.

*Usvajanje i sadržaj statuta*

Članak 15.

Nakon što sukladno članku 13. i 14. ovoga Zakona odredi iznos temeljnog
kapitala, Društvo usvaja statut Fonda, koji mora biti sukladan utvrđenom
temeljnom kapitalu i nacrtu statuta koji je naveden u prospektu.

Članak 16.

(1) Statut Fonda obvezno sadrži podatke navedene u članku 3. stavku
4. osim točke 5. i 6. te u članku 41. osim točke 1. Zakona o investicijskim
fondovima. Uz to, statut mora sadržavati i:

- riječi "privatizacijski investicijski fond" u imenu,

- postotak naknade iz članka 33. ovoga Zakona,

- odredbe o povećanju temeljnog kapitala radi ostvarivanja prava Društva
da potraživanje naknade za upravljanje Fondom pretvori u dionice Fonda,
sukladno članku 35. ovoga Zakona.

(2) Komisija može propisati i dodatni obvezni sadržaj statuta.

*Imenovanje tijela Fonda*

Članak 17.

(1) Nakon što usvoji statut Fonda, Društvo imenuje upravu i prvi nadzorni
odbor Fonda.

(2) Mandat prvog nadzornog odbora Fonda traje do održavanja prve skupštine
Fonda.

(3) Članovi uprave Fonda moraju biti zaposlenici Društva.

*Raspoređivanje dionica*

Članak 18.

Nakon usvajanja statuta Fonda, Društvo raspoređuje dionice Fonda tako
da svakom dioničaru pripadne broj dionica razmjeran udjelu broja bodova
koje je dioničar uložio u Fond u ukupnom broju uloženih bodova.

*Odobrenje osnivanja Fonda*

Članak 19.

(1) U roku od 7 dana nakon što procijeni ukupnu vrijednost svih prikupljenih
dionica Društvo je obvezno Komisiji podnijeti zahtjev za odobrenje osnivanja
Fonda i upravljanje Fondom, sukladno članku 40. stavku 2. Zakona o investicijskim
fondovima.

(2) Zahtjevu iz stavka 1. ovoga članka obvezno je priložiti sve što
je propisano člankom 40. stavkom 3. Zakona o investicijskim fondovima osim
prospekta i nacrta upisnice te izvješće o osnivanju Fonda.

(3) Izvješće o osnivanju obvezno sadrži sve podatke o upisu i uplati
dionica Fonda, prikupljenim privatizacijskim dionicama i procjeni njihove
ukupne vrijednosti te raspoređivanju dionica Fonda. Komisija može propisati
i dodatni obvezni sadržaj izvješća o osnivanju.

(4) Statut, prospekt i izvješće o osnivanju moraju sadržavati sve podatke
koji se obvezno objavljuju prilikom uvrštenja dionica Fonda na burzu ili
uređeno javno tržište.

(5) Banka koja neposredno ili posredno drži dionice Društva, odnosno
udjele u Društvu ne može biti depozitna banka Fonda.

(6) Ako su zahtjev i prilozi, upis i uplata dionica Fonda, prikupljanje
privatizacijskih dionica i procjena njihove ukupne vrijednosti, statut
te raspoređivanje dionica Fonda u skladu sa zakonom i odgovaraju objavljenom
prospektu Fonda te ako je ispunjen zahtjev iz prethodnog stavka, Komisija
će izdati Društvu odobrenje za osnivanje Fonda i upravljanje Fondom.

*Objavljivanje statuta i izvješća o osnivanju*

Članak 20.

U roku od 7 dana nakon dobivanja odobrenja za osnivanje Fonda i upravljanje
Fondom, Društvo je obvezno objaviti statut i izvješće o osnivanju, na isti
način kao i prospekt.

*Sazivanje skupštine Fonda*

Članak 21.

(1) Za osnivanje Fonda nije potrebno održati osnivačku skupštinu.

(2) Društvo je obvezno najkasnije šest mjeseci nakon upisa Fonda u sudski
registar sazvati skupštinu.

Članak 22.

(1) Prijavi za upis u sudski registar osnivanja Fonda obvezno se prilaže
i odobrenje za osnivanje Fonda i upravljanje Fondom.

(2) Uz podatke o članovima uprave Fonda i Nadzornog odbora, u sudski
registar se upisuju i podaci o Društvu koje upravlja Fondom.

Članak 23.

Društvo ne može ostvariti pravo glasa iz prikupljenih privatizacijskih
dionica sve dok Fond ne bude upisan u sudski registar.

*Uvrštenje na burzu*

Članak 24.

(1) U roku od 30 dana nakon upisa Fonda u sudski registar, Društvo je
obvezno dionice Fonda uvrstiti na burzu ili uređeno javno tržište.

(2) Burze i uređena javna tržišta moraju propisati uvjete za posebnu
kotaciju dionica Fondova.

(3) Komisija može propisati uvjete pod kojima su burza ili uređeno javno
tržište obvezni uvrstiti dionice Fonda te podatke koji se obvezno objavljuju
prilikom uvrštenja.

(4) Dionice Fonda uvrštavaju se na burzu ili uređeno javno tržište na
temelju prospekta Fonda, statuta, izvješća o osnivanju, odobrenja za osnivanje
Fonda i upravljanje Fondom te rješenja o upisu Fonda u sudski registar.

(5) Prilikom uvrštenja obvezno se objavljuju podaci koji su sadržaj
prospekta Fonda, statuta i izvješća o osnivanju te podaci o izdanoj dozvoli
i upisu u sudski registar. Komisija ne mora posebno odobriti objavljivanje
tih podataka.

(6) Sve dok dionice Fonda ne budu uvrštene na burzu ili uređeno javno
tržište Društvo ne smije ni na koji način raspolagati s predmetima imovine
Fonda.

*Jamstveni polog*

Članak 25.

(1) Osnivanje i upravljanje Fondom financira se isključivo iz jamstvenog
pologa, sukladno financijskom planu raspolaganja sredstvima jamstvenog
pologa, koji je sastavni dio prospekta.

(2) Dio položnih novčanih sredstava koji nije neophodan za tekuće financiranje
upravljanja Fondom, Društvo smije ulagati samo u kratkoročne državne vrijednosnice,
koje postaju sastavni dio jamstvenog pologa.

(3) Naloge za isplatu navedene u prethodnim stavcima daje uprava Fonda.

(4) Prije istjeka roka trajanja Fonda Društvo ne smije povlačiti sredstva
iz jamstvenog pologa, izuzev kamata i prihode od ulaganja sredstava pologa.

(5) Sredstva na računu jamstvenog pologa te vrijednosnice stečene ulaganjem
položenih sredstava, vlasništvo su Društva, ali su izuzeti od ovrhe.

(6) Nakon što uplati jamstveni polog, Društvo ga smije povećati dodatnim
uplatama samo po odobrenju Komisije i isključivo iz izvora koji nisu imovina
Fonda niti su s njom povezani, ako preostala sredstva nisu dostatna za
upravljanje Fondom.

(7) Nakon istjeka roka trajanja Fonda ili nakon prestanka upravljanja
Fondom, Društvo može ostatak sredstava povući iz pologa tek nakon što Komisija
odobri konačni obračun troškova upravljanja Fondom i povlačenje sredstava
iz pologa. Neuspješno društvo može povući ostatak sredstava iz pologa nakon
što Ministarstvo potvrdi preuzimanje upisnica i prikupljenih dionica.

*Imovina Fonda i ograničenja ulaganja*

Članak 26.

(1) Ograničenja iz članka 9. stavka 2. i članka 10. stavka 3. Zakona
o investicijskim fondovima ne odnose se na Fond.

(2) Struktura Fonda mora se dovesti u granice određene člankom 10. stavkom
1. Zakona o investicijskim fondovima najkasnije u roku od 180 dana od uvrštenja
dionica Fonda na burzu ili uređeno javno tržište.

(3) Odredbe članka 14. stavka 1. Zakona o investicijskim fondovima ne
primjenjuju se na Fond. Vrijednost imovine Fonda izračunava i utvrđuje
Društvo, u okviru godišnjih i tromjesečnih izvješća Fonda. Metode procjene
i utvrđivanja vrijednosti moraju odgovarati međunarodno priznatim standardima
i pravilima iz članka 13. stavka 2. ovoga Zakona.

*Trgovanje predmetima imovine Fonda*

Članak 27.

Svaka prodaja ili raspolaganje, odnosno ulaganje vrijednosnih papira
iz portfelja Fonda obvezno se obavlja na burzi ili uređenom javnom tržištu,
putem kotacije ili javnom dražbom.

*Trajanje Fonda i pretvorba u zatvoreni fond*

Članak 28.

(1) Fond može trajati najdulje 5 godina od dana upisa Fonda u sudski
registar.

(2) Najkasnije na dan istjeka roka iz stavka 1. ovoga članka, Društvo
je obvezno Komisiji podnijeti zahtjev da Fond nastavi djelovati kao zatvoreni
fond u skladu s odredbama Zakona o investicijskim fondovima te priložiti
izvješće o stanju imovine Fonda.

(3) Nakon istjeka roka iz stavka 1. ovoga članka, Društvo ne smije započinjati
nikakve poslove u pravcu raspolaganja imovinom Fonda, sve dok Komisija
ne odobri da Fond nastavi djelovati kao zatvoreni fond u skladu s odredbama
Zakona o investicijskim fondovima.

Članak 29.

(1) Ako Društvo ne podnese zahtjev iz članka 28. ovoga Zakona, Komisija
će povući odobrenje za poslovanje Društva.

(2) Ako drugo društvo za upravljanje fondovima Komisiji podnese zahtjev
u skladu sa člankom 49. stavkom 5. Zakona o investicijskim fondovima, taj
zahtjev mora sadržati i zahtjev iz članka 28. stavka 2. ovoga Zakona.

Članak 30.

(1) Ako Fond ne ispunjava uvjete da djeluje kao zatvoreni fond u skladu
sa Zakonom o investicijskim fondovima, Komisija će odbiti zahtjev za nastavak
djelovanja i Društvo je obvezno provesti likvidaciju Fonda.

(2) Ako Komisija odobri nastavak djelovanja Fonda, Društvo donosi odluke
o:

- povećanju temeljnog kapitala, ako za to postoje uvjeti, u skladu s
člankom 33. ovoga Zakona, te

- usklađenju akata Fonda sa Zakonom o investicijskim fondovima, odnosno,
ako su ranije donesene, te odluke stupaju na snagu.

(3) Povećanje temeljnog kapitala i nastavak djelovanja Fonda kao zatvorenog
fonda upisuje se u sudski registar na temelju prethodnog odobrenja Komisije.

Članak 31.

(1) Komisija može propisati obvezni sadržaj zahtjeva za nastavak djelovanja
Fonda, zahtjeva za odobrenje povećanja temeljnog kapitala i zahtjeva za
odobrenje usklađenja akata Fonda, te priloga uz te zahtjeve.

(2) Zahtjeve navedene u stavku 1. ovoga članka Društvo može objediniti
u zahtjevu za nastavak djelovanja Fonda.

Članak 32.

(1) Zahtjev iz članka 28. stavka 2. ovoga Zakona Društvo može podnijeti
i prije istjeka roka iz članka 28. stavka 1. ovoga Zakona.

(2) Od podnošenja zahtjeva iz prethodnog stavka do odluke Komisije o
zahtjevu, Društvo ne smije započinjati nikakve poslove u pravcu raspolaganja
imovinom Fonda.

(3) Ako Društvo podnese zahtjev sukladno stavku 1. ovoga članka a Fond
ne ispunjava uvjete da djeluje kao zatvoreni fond, Komisija će odbiti zahtjev
ali može dozvoliti da Fond djeluje po odredbama ovoga Zakona sve do istjeka
roka iz članka 28. stavka 1. ovoga Zakona.

*Naknada Društvu*

Članak 33.

(1) Za upravljanje Fondom Društvo ima pravo na naknadu koja može iznositi
najviše 30% od razlike prosječne burzovne cijene svih dionica Fonda posljednjih
devedeset dana trajanja Fonda i drugih devedeset dana po uvrštenju dionica
Fonda na burzu.

(2) Postotak naknade Društvo obvezno određuje u prospektu za prikupljanje
kupona i u statutu Fonda.

(3) Potraživanje naknade Društvo ne može naplatiti iz imovine Fonda.
Nakon što Komisija odobri da Fond nastavi djelovati kao zatvoreni fond,
Društvo stječe pravo na zamjenu odnosno pretvaranje tog potraživanja u
dionice Fonda.

(4) Radi ostvarivanja prava iz prethodnog stavka, povećava se temeljni
kapital Fonda i Društvu se izdaju dionice Fonda, koje je obvezno uvrstiti
na burzu ili uređeno javno tržište.

*Otkaz i prestanak upravljanja Fondom*

Članak 34.

(1) Društvo može otkazati upravljanje Fondom samo po odobrenju Komisije.

(2) Uz otkaz, Društvo je Komisiji obvezno podnijeti izvješće o upravljanju
Fondom i izvješće o korištenju jamstvenog pologa.

(3) Komisija će odobriti otkaz samo ako postoji društvo za upravljanje
fondovima koje je spremno nastaviti upravljati Fondom.

(4) U pogledu jamstvenog pologa i prava na naknadu za upravljanje Fondom,
društvo koje nastavlja upravljati Fondom pravni je sljednik Društva koje
je otkazalo. Međusobne odnose glede jamstvenog pologa i potraživanja naknade
društva će urediti ugovorom.

(5) Društvo koje nastavlja upravljati Fondom solidarno odgovara Fondu
za obveze Društva prema Fondu nastale do nastupanja pravnog učinka otkaza.

(6) Fond ne može Društvu otkazati upravljanje Fondom dok se u sudski
registar ne upiše da Fond nastavlja djelovati kao zatvoreni fond u skladu
s odredbama Zakona o investicijskim fondovima.

(7) Skupština Fonda ne može donijeti odluku o prestanku Fonda dok se
u sudski registar ne upiše da Fond nastavlja djelovati kao zatvoreni fond
u skladu s odredbama Zakona o investicijskim fondovima.

Članak 35.

(1) Ako Društvu prestane pravo na upravljanje Fondom na bilo koji način
osim otkazom, pravo raspolaganja jamstvenim pologom prelazi na depozitnu
banku i Društvo nema pravo na naknadu za upravljanje Fondom. Komisija će
odobriti konačni obračun upravljanja Fondom i dozvoliti Društvu da povuče
preostala sredstva iz jamstvenog pologa tek nakon što drugo društvo za
upravljanje fondovima osnuje svoj jamstveni polog i od Komisije dobije
odobrenje za upravljanje Fondom. Komisija može odobriti niži iznos novog
jamstvenog pologa, razmjerno preostalom vremenu trajanja Fonda.

(2) U slučaju otvaranja postupka stečaja ili likvidacije nad Fondom,
Komisija će dozvoliti povlačenje sredstava iz jamstvenog pologa tek nakon
što okončanje tog postupka bude upisano u sudski registar.

*Založno pravo i odgovornost za štetu*

Članak 36.

(1) Radi osiguranja potraživanja prema Društvu s osnove odgovornosti
za štetu nastalu u vezi s osnivanjem i upravljanjem Fondom, Fond i dioničari
Fonda imaju zakonsko založno pravo na sredstvima jamstvenog pologa i na
dionicama izdanim u skladu sa člankom 32. ovoga Zakona, dok ta sredstva
čine jamstveni polog, odnosno u roku od tri mjeseca od izdavanja dionica,
te do okončanja parnice koja je pokrenuta u navedenom roku ali samo do
visine zahtjeva.

(2) Društvo, članovi uprave Društva i članovi uprave Fonda solidarno
odgovaraju Fondu i dioničarima Fonda za štetu u vezi s osnivanjem i upravljanjem
Fondom.

*Odnos s javnošću*

Članak 37.

(1) Sve poruke koje namjerava uputiti javnosti u vezi s osnivanjem i
upravljanjem Fondom, putem radija, televizije, tiska, telefona, elektroničke
pošte, letaka ili u drugom obliku koji je namijenjen komuniciranju s više
od jednom osobom, Društvo mora prethodno podnijeti Komisiji na odobrenje.

(2) Komisija će zabraniti objavljivanje ako ocijeni da poruka:

- sadrži neistinite ili netočne tvrdnje koje bi mogle biti značajne
ulagateljima,

- ispušta, prešućuje, odnosno ne sadrži činjenice koje bi s obzirom
na svoj sadržaj trebala sadržavati i koje bi mogle biti značajne ulagateljima,
ili

- obmanjuje ulagatelje ili ih dovodi u zabludu.

(3) Ako u roku od pet radnih dana Komisija ne zabrani objavljivanje,
Društvo smije objaviti poruku.

*Ovlasti Komisije u slučaju nepropisnog upravljanja*

Članak 38.

Ako Društvo ili zaposlenik društva u vezi s upravljanjem Fondom povredi
odredbe ovoga Zakona, Zakona o investicijskim fondovima, Zakona o izdavanju
i prometu vrijednosnim papirima ili pravilnike donesene na temelju tih
zakona, ako Društvo upravlja Fondom suprotno statutu, prospektu ili ugovoru
o upravljanju Fondom, ili ako je Društvo u postupku osnivanja Fonda dalo
neistinite podatke, Komisija može:

- povući odobrenje za poslovanje Društva,

- izdati nalog Društvu da poduzme određene radnje, odnosno da upravljanje
Fondom uskladi s propisima,

- objaviti poziv drugim društvima za upravljanje fondovima da podnesu
ponude i zahtjeve za upravljanje određenim Fondom,

- zabraniti isplate sa računa jamstvenog pologa, ili

- zabraniti raspolaganje imovinom Fonda.

*Ograničenja za fizičke osobe u vezi s poslovanjem Fonda*

Članak 39.

(1) Zaposlenik, član uprave ili član nadzornog odbora Društva, Fonda,
ili depozitne banke, ne smije, neposredno niti posredno, za svoj račun,
u svoje ime ili u ime trećeg:

1. kupiti vrijednosne papire ili drugu imovinu Fonda ili pravnih osoba
na koje Fond ima prevladavajući utjecaj, osim kupnje vrijednosnih papira
na burzi ili uređenom javnom tržištu,

2. prodati vrijednosne papire, stvari ili prava Fondu ili pravnoj osobi
na koju Fond ima prevladavajući utjecaj, osim prodaje vrijednosnih papira
na burzi ili uređenom javnom tržištu,

3. primiti iz bilo kojeg izvora bilo kakvu naknadu za posredovanje u
poslovanju Fonda ili pravnih osoba na koje Fond ima prevladavajući utjecaj,
osim ako nadzorni odbor Fonda ocijeni da iznos naknade ne premašuje prosječne
tržišne naknade za slično posredovanje,

4. sklopiti ugovor s Fondom ili s pravnom osobom u kojoj Fond ima vlasnički
udjel od 5% ili veći, osim ako taj ugovor prethodno odobri nadzorni odbor
Fonda,

5. za sebe ili drugog iskoristiti priliku koja se ukaže Fondu da proda
ili kupi vrijednosne papire.

(2) U smislu prethodnog stavka imovinom Fonda smatraju se i privatizacijski
kuponi i privatizacijske dionice koje Društvo prikuplja prije upisa Fonda
u sudski registar.

*Kaznene odredbe*

Članak 40.

(1) Novčanom kaznom u iznosu od 20.000,00 do 100.000,00 kuna kaznit
će se za prekršaj društvo za upravljanje investicijskim fondovima ako:

1. postupi protivno odredbi članka 6. stavka 3. ovoga Zakona,

2. započne s upisom dionica prije nego ispuni uvjete iz članka 9. stavka
2. ovoga Zakona,

3. prikuplja privatizacijske kupone protivno odredbi članka 9. stavka
4. ovoga Zakona,

4. ne objavi statut i izvješće o osnivanju u roku i na način iz članka
20. ovoga Zakona,

5. ne sazove skupštinu Fonda u roku iz članka 21. stavka 2. ovoga Zakona,

6. raspolaže predmetima imovine Fonda protivno odredbi članka 24. stavka
6. ovoga Zakona,

7. raspolaže sredstvima jamstvenog fonda protivno članku 25. ovoga Zakona
ili upravljanje Fondom financira iz imovine Fonda,

8. raspolaže imovinom Fonda protivno odredbi članka 27. ovoga Zakona,

9. započne poslove u pravcu raspolaganja imovinom Fonda protivno odredbama
članka 28. stavka 3. i članka 32. stavka 2. ovoga Zakona,

10. uputi poruku javnosti protivno odredbi iz članka 37. ovoga Zakona.

(2) Novčanom kaznom u iznosu od 20.000,00 do 100.000,00 kuna kaznit
će se za prekršaj depozitna banka ako:

1. ne da na uvid svu potrebnu dokumentaciju o poslovanju računa jamstvenog
pologa ili ne postupi po nalogu Komisije (članak 6.),

2. sklopi ugovor o jamstvenom pologu s Društvom u kojem neposredno ili
posredno drži udjele ili drži dionice Društva (članak 6. stavak 4.),

3. kao depozitna banka sklopi ugovor s Društvom u kojem neposredno ili
posredno drži udjele ili drži dionice Društva (članak 19. stavak 5.).

(3) Novčanom kaznom u iznosu od 4.000,00 do 20.000,00 kuna kaznit će
se za prekršaj fizička osoba ako postupi protivno odredbi članka 39. ovoga
Zakona.

(4) Za prekršaj iz stavka 1. ovoga članka kaznit će se novčanom kaznom
u iznosu od 4.000,00 do 20.000,00 kuna član uprave i odgovorna osoba u
društvu za upravljanje investicijskim fondovima.

(5) Za prekršaj iz stavka 2. ovoga članka kaznit će se novčanom kaznom
u iznosu od 4.000,00 do 20.000,00 kuna i odgovorna osoba u depozitnoj banci.

(6) Za prekršaj iz stavka 1. ovoga članka odgovornoj osobi u društvu
za upravljanje investicijskim fondovima uz novčanu kaznu izriče se i zaštitna
mjera obavljanja djelatnosti u trajanju od dvije godine.

*Završne odredbe*

Članak 41.

Ovlašćuje se ministar za donošenje propisa za provedbu ovoga Zakona.

Članak 42.

Ovaj Zakon stupa na snagu danom objave u "Narodnim novinama".

Klasa: 402-09/97-02/01
Zagreb, 3. listopada 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 109/1997-1659